《送戴三征君还谷口旧居》
唐代·理莹

岩穴多遗秀，弓车屡远招。周王尊渭叟，颍客傲唐尧。

出处天波洽，关河地势遥。瞻星吴郡夜，作雾华山朝。

清论虚重席，闲居挂一瓢。渔歌思坐酌，宸渥宠行轺。

春为荷裳暖，霜因葛履消。层崖悬瀑溜，万壑振清飙。

谷鸟犹迁木，场驹正食苗。谢安何日起，台鼎伫君调。

作者简介：理莹，与寇坦同时。诗一首。